b'\n_START_ARTICLE_\nJanez Zemljari\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRealko (1940/1941) in 3 razrede me\xc5\xa1\xc4\x8danske \xc5\xa1ole je obiskoval na Ptuju in opravil 1945 tu gimnazijske dopolnilne izpite. Pravo je \xc5\xa1tudiral v Ljubljani in 1961 diplomiral. Od oktobra 1944 do konca vojne je sodeloval v NOB kot kurir in terenski delavec. Leta 1946 je bil \xc4\x8dlan Ob\xc4\x8dinske organizacije Ljudske mladine Slovenije Ptuj, 1947\xe2\x80\x931957 referent sekretariata za notranje zadeve LRS, 1957\xe2\x80\x931960 predsednik komisije pri OK ZKS Ljubljana, 1960\xe2\x80\x931961 sekretar OO SZDL Ljubljana, 1961\xe2\x80\x931966 predsednik organizacijsko-kadrovske komisije pri GO SZDL Slovenije, 1966\xe2\x80\x931967 predsednik mestne konference SZDL Ljubljana, 1968\xe2\x80\x931973 direktor Klini\xc4\x8dnih bolni\xc5\xa1nic v Ljubljani, 1973\xe2\x80\x931978 namestnik republi\xc5\xa1kega sekretarja, v letih 1975-1976 direktor Slu\xc5\xbebe Dr\xc5\xbeavne Varnosti (SDV). V letih 1978\xe2\x80\x931980 republi\xc5\xa1ki sekretar za notranje zadeve, 1980\xe2\x80\x931984 predsednik Izvr\xc5\xa1nega sveta Skup\xc5\xa1\xc4\x8dine SRS (predsednik vlade), 1984\xe2\x80\x931989 podpredsednik Zveznega izvr\xc5\xa1nega sveta (ZIS; podpredsednik vlade Socialisti\xc4\x8dna federativna republika Jugoslavija), nato predsednik delovne skupine za izvajanje avtocestnega programa v Sloveniji._NEWLINE_Delo na odgovornih mestih mu je nalagalo vrsto funkcij pri raznih komisijah in svetih Skup\xc5\xa1\xc4\x8dine SRS, SZDL Slovenije, CK ZKS, izvr\xc5\xa1nega sveta SRS, med drugim je bil predsednik komisije ZIS za planiranje, teko\xc4\x8do ekonomsko in socialno politiko, predsednik komisije ZIS za uresni\xc4\x8devanje protiinflacijske politike, predstavnik ZIS v Zboru republik in pokrajin Skup\xc5\xa1\xc4\x8dine SFRJ, \xc4\x8dlan CK ZKJ. Bil je tudi predsednik Samoupravne interesne skupnosti za izgradnjo cest v Ljubljani, predsednik Zveze za telesno kulturo Slovenije, predsednik organizacijskih komitejev za svetovna prvenstva v veslanju in padalskih skokih, sekretar organiz. komiteja za svetovno prvenstvo v namiznem tenisu v Ljubljani, predsednik komiteja za \xc5\xa1port in turizem IOSPE UNESCO (1966-1969), predsednik operativnega \xc5\xa1taba za izgradnjo Cankarjevega doma v Ljubljani in \xc5\xa1e vrsta drugih zadol\xc5\xbeitev. V okviru vseh teh dejavnosti je sam ali kot soavtor oblikoval temeljna programska gradiva, poro\xc4\x8dila in javne predstavitve ter objavil ve\xc4\x8d kot 60 \xc4\x8dlankov. Prejel je ve\xc4\x8d odlikovanj in priznanj.'